עמית סער

עמית סער (נולד ב-7 בספטמבר 1978) הוא קצין צה"ל בדרגת תת-אלוף, כיהן בעבר כראש חטיבת המחקר באגף המודיעין. סער נולד בשנת 1978 והחל את שירותו הצבאי כעתודאי, עת למד לתואר ראשון בלימודי המזרח התיכון ופילוסופיה באוניברסיטה העברית בירושלים. בהמשך השלים תואר שני בפתרון סכסוכים בין-לאומיים מאוניברסיטת ברנדייס בארצות הברית. לאורך השנים ביצע מספר רב של תפקידי פיקוד ומטה בחיל המודיעין. בשנת 2010 קודם לדרגת סא"ל ומונה לראש הזירה האזורית והבין-לאומית בחטיבת המחקר. בשנת 2011 מונה על ידי ראש אמ"ן אביב כוכבי לעוזרו האישי למודיעין. בשנת 2013 מונה לראש ענף פח"ע ביחידת המודיעין של פיקוד הדרום, תפקיד אותו מילא בין היתר במהלך מבצע צוק איתן. בשנת 2015 קודם לדרגת אל"ם ומונה לראש הזירה הפלסטינית בחטיבת המחקר, בתפקיד זה היה אמון על תחומי המחקר ברצועת עזה ובאיו"ש. בשנת 2017 יצא לשנת לימודים במכללה לביטחון לאומי והשלים תואר שני נוסף במדעי המדינה באוניברסיטת חיפה. בשנת 2018 מונה לקצין המודיעין של פיקוד הדרום, תפקיד אותו מילא בין היתר במהלך העימותים סמוכי הגדר וכן במהלך מבצע חגורה שחורה. בחודש אוקטובר 2020 מונה לראש חטיבת המחקר באמ"ן בדרגת תת-אלוף. מתוקף תפקידו, הוא אחד מקציני צה"ל המעטים המשתתפים באופן קבוע בדיונים עם הצמרת הביטחונית (פורום מטכ"ל) והצמרת המדינית (ממשלת ישראל, הקבינט המדיני-ביטחוני, ועדת החוץ והביטחון). סער הזהיר מהקירבה של איראן להשגת אורניום מועשר לפצצה גרעינית וכן מכלי הטיס הבלתי מאוישים שהיא מפיצה לגרורותיה. באפריל 2022 אמר סער שלאיראן יידרשו עוד כשנתיים עד שהיא תוכל לייצר פצצה, ושאיראן לא רוצה להיות מדינה מצורעת, אלא רוצה להשפיע בעולם ולהיות חלק ממנו ושהיא מורתעת מישראל. הוא ציין שקבוצות בתימן ובעיראק מתחמשות בסיוע איראן בנשק מדויק ארוך טווח. לגבי פעולות הטרור שיצאו מיהודה ושומרון, טען באפריל 2022 שאין להן יד מכוונת, ואמר שהצעקה ש"הר הבית בסכנה" פועלת רק על ערביי מזרח ירושלים וקצת אצל ערביי ישראל, ולא אצל ערביי יהודה ושומרון. סער טען שלישראל אינטרס שמרקם החיים ביהודה ושומרון וברצועת עזה יימשך ושכמה שיותר פלסטינים נורמטיביים יעבדו בישראל. בסוף 2022 הזהיר מאיבוד המוטיבציה והלגיטימציה של הרשות הפלסטינית והתערערות היציבות בעקבות זאת. על חמאס אמר שהוא משוכנע שאינו רוצה במערכה נוספת בעזה, גם בגלל ההרתעה הישראלית וגם מסיבות אחרות, שהוא מתקשה להשתקם צבאית מאז מבצע שומר החומות ושייקח לו שנים להשתקם. הוא תמך בכניסת כמה שיותר פועלים מעזה לישראל, אך עם זאת ציין שאסור שהמצב בעזה יהיה יותר טוב מהמצב ביהודה ושומרון, ואסור שכניסת הפועלים מרצועת עזה תהפוך לבעיה ביטחונית. הוא גם טען שאין לעזה פתרון ושאין טעם לכבוש את עזה כי אף אחד לא רוצה להישאר בעזה. עם זאת, הוא הביע חשש מהידרדרות לעימות שחמאס אינו מעוניין בו. על דגלי חמאס והצהרות חמאס בהר הבית אמר שמדובר על רצון להרגיז את ישראל ולא תמיכה אמיתית. לגבי ממלכת ירדן טען סער שאין צורך להתרגש מהביקורת שלהם שנובעת מצרכים פנימיים, שכן היא לא תזעזע את היחסים עם ישראל. על מצרים אמר סער שהשלום עם ישראל הוא "אבן יסוד חזקה מאוד במדיניות המצרית", שההנהגה במצרים לא רואה בישראל אויב ושהם לא מאפשרים מעבר של אמצעי לחימה לרצועת עזה. על חזבאללה אמר סער באפריל 2022 שהוא ארגון מרוסן ואחראי בהפעלת הכוח שלו ושחסן נסראללה רוצה שקט בגזרה הצפונית, ואין לו רצון להתחכך בישראל. הוא טען שנסראללה לא מקבל הנחיות מאיראן, אלא הוא שותף לקבלת ההחלטות באיראן. בטווח הארוך חזבאללה רוצה, לטענת סער, לתת לישראל מכות חוזרות ונשנות דוגמת כיבוש יישובים לכמה שעות, כדי לשבור את ישראל לאורך זמן. באוגוסט 2022 השתתף סער בישיבת הקבינט המדיני-ביטחוני בה הסבירו ראשי מערכת הביטחון את חשיבות הסכם הגבול הימי בין ישראל ללבנון וציינו שהאלטרנטיבה להסכם עלולה להיות הסלמה. באוגוסט 2023 שלל סער את טענת שר הביטחון יואב גלנט שההסכם הביא לביטחון עצמי גובר של חזבאללה ואמר "הניתוח שלנו הוא אחר. התהליך שהגביר את הביטחון העצמי של חזבאללה קרה עוד קודם". במרץ וביולי 2023 הוא כתב מכתבים לראש הממשלה, בנימין נתניהו, שבהם הזהיר שהמשבר הפוליטי-חברתי בישראל על רקע הרפורמה המשפטית מעודד את איראן, חזבאללה וחמאס לפעול נגדה. אזהרות דומות השמיע בוועדת החוץ והביטחון של הכנסת. במרץ 2024 הודיע על כוונתו לפרוש מתפקידו עם סיום התחקיר של צה"ל על מתקפת הפתע על ישראל. באפריל 2024 פרש מתפקידו כראש חטיבת המחקר לאחר שהתגלה בגופו גידול ממאיר והוחלף על ידי איתי ברון. סער נשוי ואב לשלושה. מדיה וקבצים בנושא עמית סער בוויקישיתוף הודעת דובר צה"ל, טקס חילופי ראש חטיבת המחקר וקורות חיים תא"ל עמית סער נכנס לתפקיד רח"ט המחקר, באתר צה"ל, 18 באוקטובר 2020 לילך שובל, בכיר בצה"ל: תוכנית הגרעין של איראן נמצאת בשלב המתקדם ביותר שלה", באתר ישראל היום, 5 בדצמבר 2022 יואב לימור, רח"ט המחקר באמ"ן, עמית סער: "איראן מורתעת מישראל, אנחנו לא צריכים להגביל את עצמנו", באתר ישראל היום, 28 באפריל 2022 יואב זיתון, בכיר אמ"ן מזהיר מערעור היציבות ביו"ש: "הרשות הפלסטינית מאבדת מוטיבציה ולגיטימציה", באתר ynet, 5 בדצמבר 2022 אמיר בוחבוט‏, "המעריך הלאומי" בריאיון: "איראן נמצאת במצב המתקדם ביותר שהיא הייתה", באתר וואלה, 29 באפריל 2022 אמ"ן הזהיר את נתניהו פעמיים בכתב: "איראן, חיזבאללה וחמאס זיהו את חולשת ישראל", והוא התעלם, באתר וואלה, 21 בנובמבר 2023 ברק רביד‏, בכירי מערכת הביטחון לקבינט: ללא הסכם עם לבנון עלולה להתרחש הסלמה מול חיזבאללה, באתר וואלה, 3 באוגוסט 2022 מוריה אסרף וולברג, העימות סביב הסכם הגז: רח"ט מחקר באמ"ן סתר את דברי שר הביטחון, באתר חדשות 13, 31 ביולי 2023 ברק רביד‏, ראש אמ"ן מחקר: היכולת הצבאית מול איראן "התערערה", באתר וואלה, 31 ביולי 2023 רועי שרון, ראש חטיבת מחקר: אסיים את תפקידי עם סיום התחקירים, באתר כאן – תאגיד השידור הישראלי, 13 במרץ 2024 זעזוע באמ"ן: ראש חטיבת מחקר הודיע כי יפרוש, באתר "סרוגים", 13 במרץ 2024 ynet - חדשות, כלכלה, ספורט ובריאות - דיווחים שוטפים מהארץ ומהעולם, באתר ynet, 3 באפריל 2024